E-luger

E-luger ehk e-raamatute luger on tahvelarvutilaadne seade raamatute, perioodikaväljaannete jm tekstide elektrooniliselt edastatud ja digitaalselt salvestatud sisu lugemiseks.

Lugerite valdaval enamikul on andmekandjaks e-tindi tehnikal põhinev elektrooniline paber ehk e-paber.

Lugemistarkvara
Enne spetsiaalselt digiraamatutele mõeldud failivormingute kasutusele võttu oli võimalik teoseid (eelkõige loengumaterjale, õpikuid) elektroonilisel kujul internetis esitada ja lugeda peamiselt PDF-vormingus.

Kui alates 2007. aastast hakkasid levima voolusäästlikul ja silmasõbralikul E-Ink-tehnikal põhinevad lugemisseadmed, töötasid paljud firmad esialgu välja oma failivorminguid. Et sellega kaasnes vormingute tülikas teisendamine, tekkis vajadus ühtse failivormingu järele. Alates 2010. aastast on sellena kõige laiemalt kasutusel EPUB-vorming.

Laua- ja sülearvutisse (olgu see PC või Mac) on vaja installida lugemistarkvara, näiteks: 
 Adobe Digital Editions (EPUB-, XHTML- ja PDF-vormingu tarvis);
Nook Free reading Apps (PC, Mac, iPad, iPhone, Android);
 Kindle for PC Amazoni raamatute jaoks;
 Firefox-brauseri jaoks on EPUB-vormingus raamatute lugemiseks programm EPUBReader.

Lugerites on lugemistarkvara algselt olemas. Mõnedes mobiilses seadmes (nt Amazoni Kindle lugeris, Apple’i iPad-tahvelarvutis) võib siiski tekkida vajadus e-raamatute vormingut lugemisseadmele sobivaks konvertida. Selleks on kõige laiemalt kasutusel vabavaraline programmikomplekt Calibre, mis võimaldab teisendada omavahel vorminguid EPUB, FB2, LRF, MOBI, PDF, PDB, PML, RB, TCR, TXT jt.

E-lugerite tehnilised omadused

Ekraani suurus
Ekraani suurust väljendab diagonaalmõõde tollides; see on lugereil vähemalt 6 tolli ehk 15 cm; näiteks formaadi 4:3 korral on kuvari (ekraani) mõõtmed 120×90 mm.

Eraldusvõime
Kuvari eraldusvõimet väljendatakse [[pikslite arvuga reapikkuse tolli kohta, tähis ppi (pixel per inch), mõne toote andmestikus on ekraani pikslite üldarv (piksleid reas × ridade arv). Kuvari pildipunktidel on hallskaalal heledusastmeid (mustast valgeni) 16.

Puutetundlik ekraan
Kõigil nüüdisaegsetel lugeritel on puutetundlik ekraan, mis võib olla IR-tüüpi (ristuvate infrapunakiirtega) või mahtuvuslik.

Mälu 
E-lugeri salvestusmälu maht on vähemalt 4 GB. Lisaks sisseehitatud mälule võib lugemisseadmel olla kaardipesa mälukaardi jaoks (enamasti microSD andmemahutavusega kuni 32 GB). Mälu iga gigabaidi kohta võib arvestada kuni tuhat raamatut.

Lugeri protsessoril on eraldi muutmälu, näiteks 512 MB.

Raamatute allalaadimine
WiFi- (WLAN-) võrguühenduse korral on raamatud jm failid laaditavad otse lugerisse.

Mobiilsideühendust (3G, 4G) võimaldavasse lugerisse saab raamatuid alla laadida mobiilsidevõrgu levialas (WiFi-võrgust sõltumata).

Võrguühenduse võimaluseta lugemisseadmete puhul tuleb raamatute allalaadimisel kasutada vahendajana arvutit, ostetud e-raamatu saab lugerisse lisada USB-kaabliga.

USB-sisendi kasutamine
USB-sisendi olemasolul saab lugerisse salvestada dokumente (ka PDF-vormingus), pilte ja muusikat (kui lugeril on audioväljund). Selle sisendi kaudu saab ka akut laadida.

Kirja ja formaadi valik
Olenevalt mudelist on võimalik valida mitut kirja tüüpi ja suurust, lugeda teksti püst- või põikformaadis.

Teksti märkimine ja sisestamine
Virtuaalne klaviatuur annab võimaluse teksti märkida ja ka sisestada (et näiteks otsida nimesid jm sõnu, lisada oma märkusi).

Sõnastiku kasutamine
Lugerisse salvestatud sõnastikust (sõnastikest) saab hõlpsalt lugeda sõnaseletusi ja tõlkida.

Helifailide salvestamine ja kuulamine 
Kui seade toetab audiovorminguid (nt MP3, AAC, FLAC), on võimalik salvestada ja kuulata audioraamatuid. Mõnel lugeril on lisaks kuularipesale ka sisseehitatud valjuhääldid.

E-lugerite andmeid

Muud lugemisseadmed
Digiraamatuid on võimalik lugeda ka arvutite ja nutitelefonide ekraanilt (kui neis on selleks vajalik lugemistarkvara), ent sealt lugeda ei ole nii mugav kui e-lugerist: lauaarvuti on paikne seade, ka sülearvuti pole alati lugemispaika hõlpsalt teisaldatav, nutitelefoni ekraanil aga on tekstiväli piiratud ja kiri väike; ka väsitab kestev lugemine LCD-ekraanilt rohkem silmi kui lugeri e-paberilt.

Portatiivsuse ja kuvari suuruse poolest sobib hästi tahvelarvuti. Selles võib ka juba leiduda tarkvara raamatu ostmiseks, faili avamiseks ja lugemistoiminguteks.

Vaata ka
E-raamat
E-tint
Amazon Kindle

Välislingid

E-raamatute ja lugerite korduma kippuvad küsimused

Digitaaltehnika
Raamatud